Einbeittur vilji okkar að 11 menn verði inni á vellinum “ Það er enginn vandi að styðja við fótboltalið sem allt er í bullandi velgengni hjá , en oft á tíðum erfiðara þegar illa árar . Nú ríður á að allir sem einn ; leikmenn , þjálfari , stjórn og ekki síst stuðningsmenn okkar bíti í skjaldarrendurnar og taki næsta leik með trompi . Staða liðsins lýgur ekki og því er mikilvægt að rífa þetta svolítið upp , ” sagði Gísli Gíslason formaður stjórnar meistaraflokks ÍA í samtali við Skessuhorn . Eins og rækilega hefur komið fram í fjölmiðlum fengu tveir lykilmenn , þeir Bjarni Guðjónsson og Svadumovic að líta rauða spjaldið í leiknum gegn KR á mánudaginn sem og Guðjón þjálfari . Þeir taka því allir út bann í næsta leik sem verður heimaleikur gegn Grindavík á mánudaginn . Aðspurður um eftirmála spjaldaregnsins sl. mánudag sagði Gísli : “ Við gætum svosem kvartað og kveinað , en það hjálpar ekkert . Við þurfum að ná í stig og það gerist ekki utan vallar . Við höfum komið okkar athugasemdum á framfæri við stjórn KSÍ og það hefur ekkert upp á sig að kvarta frekar . Við skipuleggum bara næsta leik . Það voru einungis níu menn inni á vellinum í hluta leiksins í Vesturbænum á laugardaginn var og nú er það einbeittur vilji okkar að þeir verði 11 menn inni á vellinum á mánudaginn helst allan leikinn , ” sagði Gísli að lokum .